Seun agter bakkie gesleepArgieffoto: ER24 ŉ Negejarige seun is ernstig beseer nadat hy glo vir meer as 2 km agter ŉ bakkie gesleep is in Roodepoort. Russel Meiring, woordvoerder van ER24, het gesê paramedici is Donderdagaand na ŉ vulstasie by die kruising van Main Reef- en Roodeweg ontbied. Die bakkie het by die vulstasie stilgehou waar paramedici die erg beseerde seun aangetref het. Volgens Meiring het die seun ernstige beserings aan sy rug en boude opgedoen. Die seun is op die toneel behandel en van pynmedikasie voorsien voor hy na die Leratong-hospitaal vervoer is vir verdere behandeling. Meiring het gesê die seun en vriende het glo by ŉ verkeerslig agter op die bakkie gespring sonder dat die bestuurder dit agtergekom het. “Die seun het glo ŉ ent verder van die bakkie probeer afspring toe sy voet in ŉ net wat agter op die bakkie was verstrengel geraak het.” Die seun is glo sowat 2,5 km ver agter die bakkie aangesleep voor ander motoriste die bestuurder van die bakkie attent gemaak het daarop. Die bestuurder het toe by die vulstasie stilgehou waarna paramedici ontbied is. Die presiese omstandighede rondom die voorval word ondersoek.